ELŐTERJESZTÉS

Kőszeg Város Önkormányzatának Képviselő-testülete

2024.október 31-i ülése

2. napirendi pontjához

**Tisztelt Képviselő-testület!**

Kőszeg Város Önkormányzata Képviselő-testületének Kőszeg Város településkép védelméről szóló 27/2017. (XII. 22.) önkormányzati rendelete (a továbbiakban: Rendelet) az elfogadása óta több alkalommal módosításra került.

A Rendelet az elmúlt időszakban megfelelően biztosította Kőszeg Város építészeti értékeinek védelmét, az abban foglalt előírásoknak megfelelő településképi eljárások folyamatosan zajlanak.

A Rendelet 2. melléklete tartalmazza Kőszeg város egyedi helyi védelem alatt álló épületeinek jegyzékét.

A Rendelet utolsó módosítása óta eltelt időszakban 3 kérelem is érkezett az Önkormányzathoz, amelyben a tulajdonosok kérték az ingatlanjaik helyi védelmének felülvizsgálatát.

A kérelmeket az előterjesztéshez mellékeltük.

A kérelmekkel érintett ingatlanok a következők:

1.- Petőfi tér 21 Szova-kertész lakóháza

Hrsz 2553-2555

2.- Petőfi tér 29. Ágyterítőgyár

Hrsz 2558/1-2

3.- Győri János utca lakóház

Hrsz 3434

A kérelmek megalapozására Kerner Gábor Műemlékvédelmi szakmérnök-szakértő által készített örökségvédelmi hatástanulmányok kerültek csatolásra a Győry J. utcai ingatlan kivételével, amely dokumentum várhatóan a bizottsági ülésig megérkezik.

A Rendelet 7.§ (5) bekezdése szerint:

*„A helyi védelem alá helyezésre, vagy annak megszüntetésére irányuló eljárás szakmai előkészítését a főépítész – szükség esetén szakértők bevonásával – végzi. A védetté nyilvánításhoz vagy annak megszüntetéséhez értékvizsgálat szükséges. A főépítész az értékvizsgálat elkészítése során figyelembe veheti a tulajdonosok, használók, civil szervezetek védelemmel kapcsolatos véleményét.”*

A Rendelet 2017 évi megalkotása során a védendő épületegyüttesek listájának meghatározásához nem készült önálló értékvizsgálat, hanem a meglévő értékvizsgálat került felhasználásra, amely anyagban a melléképületek esetleges védelme nem volt külön nevesítve.

A Rendelet módosítása a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (a továbbiakban: Kormányrendelet) előírása alapján véleményezési eljárás lefolytatása esetén lehetséges. A Kormányrendelet 59.§ alapján a településképi rendelet módosításához szükséges eljárás megindításához Képviselő-testületi döntés szükséges.

A Kormányrendelet 9.§-a szerint, a településképi rendelet módosítását az önkormányzati főépítész szakmai összefoglalóban indokolja, amely tartalmazza a módosításokat, azok indokolását, a kézikönyvvel való összhang igazolását és – helyi védelmet érintő módosítás esetén – a 32. § szerinti értékvizsgálat eredményét.

A főépítészi szakmai összefoglaló az előterjesztéshez mellékelve került.

Az egyedi kérelmek vizsgálatával párhuzamosan szeretnénk a Rendelet általános felülvizsgálatát is elvégezni. A felülvizsgálat során figyelembe vesszük az elfogadása óta eltelt időszakban megfogalmazott lakossági véleményeket, a Rendelet alkalmazása során szerzett önkormányzati tapasztalatokat, valamint az időközben megváltozott országos jogszabályokat.

Az előterjesztést megtárgyalta a Városfejlesztési, Idegenforgalmi, Környezetvédelmi és Vagyonügyi Bizottság megtárgyalta és a képviselő-testületnek egyhangúlag elfogadásra ajánlotta.

Kérem a Tisztelt Képviselő-testületet, hogy az előterjesztést megtárgyalni és döntését meghozni szíveskedjen.

**Kőszeg, 2024. október 25.**

A polgármester nevében:

**Bertók Sándor s.k.**

Kőszeg Város Főépítésze

****

**HATÁROZATI JAVASLAT**

Kőszeg Város Önkormányzatának Képviselő-testülete elfogadja a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 9. § előírásai szerint készült, Kőszeg Város Főépítésze melléklet szerinti szakmai összefoglalóját, egyben felkéri a polgármestert, hogy készíttesse elő Kőszeg Város Önkormányzata Képviselő-testületének Kőszeg Város településkép védelméről szóló 27/2017. (XII. 22.) önkormányzati rendelete helyi egyedi védelmével kapcsolatos, valamint általános jellegű felülvizsgálatát és a módosító rendeletet elfogadásra terjessze a Képviselő-testület elé.

**Felelős**: Básthy Béla polgármester

**Határidő**: értelemszerű

